Barbara (film)

Barbara er en dansk film fra 1997 af Nils Malmros, hvor handlingen foregår på Færøerne. Den er baseret på romanen Barbara fra 1939 af den færøske forfatter Jørgen-Frantz Jacobsen, der var inspireret af sagnet om Beinta Broberg.

Handling 

Med skonnerten Fortuna kommer den nybagte danske teolog Poul Aggersø (Lars Simonsen) til Færøerne, hvor han skal være præst på øen Vágar. Det bliver Hr. Pouls skæbne at møde og giftes med den livlige unge præsteenke, Barbara (von der Lippe), der har et blakket ry som ulykkesfugl. Men den erotiske lykke er flygtig, Barbaras forelskelse er stor og glødende og higer videre end blot til den blodfattige præst.

Hr. Poul fyldes af uro og angst for at miste sin Barbara. Da han i embeds medfør må besøge den svært tilgængelige ø Mykines og af uvejr og brænding må blive på øen i 11 dage, føler han, at han mister Barbara. Ved hjemkomsten finder han ganske rigtigt præstegården tom, Barbara er rejst til Tórshavn med den unge student Andreas Heyde (Peter Reichhardt). I sin ulykke optager han forfølgelsen, går menneskeligt til grunde og ender i fængsel. For Barbara er den nye lykke også ubestandig. Andreas Heyde mister interessen og rejser i hemmelighed med Fortuna.

Produktion

Skuespillere 
Hovedrollen som den smukke Barbara spilles af den norske skuespillerinde Anneke von der Lippe. En anden nordmand, Trond Høvik, har rollen som det forpinte jalousioffer, den uslebne handelsbetjent Gabriel. Filmens anden hovedrolle, den nybagte præst Hr. Poul, spilles af den danske skuespiller Lars Simonsen. De øvrige centrale roller spilles ligeledes af danske skuespillere bl.a. Jesper Christensen, Peter Reichhardt, Jens Okking, Birgitte Federspiel og Bodil Udsen.

Rekrutteringen af statister har sat sit præg på gadebilledet på Færøerne en stor del af 1996. Man har ikke kunnet undgå at bemærke de mange fuldskæg og vilde hårmanker. Skikkelige og anonyme degne, tandlæger, lastbilchauffører og fårehyrder var så tilgroede i hovedet, at deres egen familie havde svært ved at genkende dem. I det hele taget satte filmsoptagelserne sit maleriske præg på hverdagen i de hektiske sommermåneder.

Lokaliteter 
Handlingen foregår i et 1700-tals miljø, som det er lykkedes filmfolkene at genskabe i trange smøger mellem lave græstørvhuse i Tórshavns gamle bydel på Tinganes, samt andre lokaliteter, f.eks. Hoyvík, Saksun og Koltur.

Studieoptagelserne startede i Stockholm i juni 1996. Udendørsoptagelserne foregik i sommermånederne på Færøerne. De afsluttende studieoptagelser blev afviklet i København i efteråret 1996. Med et budget på 38 mio. DKR er dette den hidtil dyreste, danskproducerede film. Foruden danske midler, var der også svenske og norske produktionsmidler i projektet. Producent er Per Holst, der har produceret de fire sidste Malmros-film.

Medvirkende 
 Anneke von der Lippe – Barbara
 Lars Simonsen – Poul Aggersø
 Trond Høvik – Gabriel
 Jesper Christensen – Sorenskriveren
 Jens Okking – Lagmanden
 Helene Egelund – Susanne
 Jytte Kvinesdal – Anna Sophie
 Peter Hesse Overgaard – Hr. Wenzel
 Ove Pedersen – Landfogden
 Peter Reichhardt – Andreas Heyde
 Henning Jensen – Provst Anders Morsing
 Bodil Udsen – Armgard
 Birgitte Federspiel – Ellen Katrine
 Henny Moan – Magdalene

Uropførelse 
Uropførelsen var den 28. september 1997 i Nordens Hus på Færøerne med 500 udvalgte gæster fra Færøerne og udlandet. Men filmen blev allerede vist om eftermiddagen til 200 journalister i Tórshavns biograf Havnar Bio. Selve premieren var den 3. oktober. Efter 2 uger havde ca. 10.000 færinger set filmen, dvs. mere end 20% af befolkningen.

I Danmark blev filmen Barbara sat op i 45 biografer samtidigt. Tyve år senere blev jubilæet fejret på Færøerne.

Noter

Eksterne henvisninger 
 Stamps.fo – Filmen om Barbara (public domain og grundlag for denne artikel)
 Tysk-færøsk venskabsforening – "Tjaldur" Nr. 19 om filmen (på tysk)
 

Danske film fra 1997
Færøsk kultur
Dramafilm fra Danmark
Færøsksprogede film
Dansksprogede film
Film baseret på bøger
Film instrueret af Nils Malmros
Robertprisen for årets danske spillefilm
Film fra Danmark (administrationskategori)